
FOCUS TERAPEUTIC 


Despre importanţa utilizării tehnicilor creativ-expresive 
non-directive în lucrul cu copiii 


psih. Alexandra FRÎNCU! 
cursant Institutul SPER 


Sub o formă sau alta, artele expresive precum modelarea, 
pictura şi dansul au fost utilizate încă din cele mai vechi timpuri în 
scopuri terapeutice, cu toate că în privinţa lor nu era formulat un 
scop explicit în acest sens, în ciuda faptului că activitățile derulate pe 
baza lor erau recunoscute ca având efecte de echilibrare şi chiar 
vindecare a sufletului. 


În prezent, lucrurile s-au schimbat mult în ceea ce priveşte 
perspectiva terapiei prin artă ca metodă recunoscută în rândul 
specialiştilor, iar aceasta cu atât mai mult în lucrul cu o categorie 
aparte de vârstă, anume copiii, pentru care activitățile ludice 
reprezintă, conform lui G. Landreth, „mediul natural de comunicare”. 

Artele expresive se bazează în principal pe experiența 
senzorială, ceea ce asigură în primul rând ancorarea în concret şi în 
realitatea propriei corporalităţi aflate în contact cu lumea interioară a 
sinelui şi cu cea exterioară acestuia. 

Tehnicile creativ-expresive precum modelarea lutului, pictura 
cu degetele şi desenul, dansul etc. susțin explorarea, pe măsură ce 

facilitează construirea graniţelor celor două lumi mai sus menţionate, 
creând treptat un cadru securizant şi adecvat copilului. 


Are loc astfel nu doar o concretizare, ci şi o organizare 
cognitivă şi emoțională a experiențelor; prin exprimarea naturală a 
gândurilor şi a emoţiilor trăite prin intermediul activității, copilul 
reuşeşte să realizeze comunicarea acestora de o manieră ce nu este 
considerată nici intruzivă, nici amenințătoare. 


De fapt, ceea ce asigură acest cadru securizant, dincolo de 
relația terapeutică şi de spaţiul adecvat al cabinetului este însuşi 
mecanismul proiecției: scade rezistenţa față de exprimarea 
conținuturilor emoționale şi dificile întrucât copilul consideră totul ca 
fiind un simplu joc, iar răspunsurile sale, doar o parte a acestuia. 


În ceea ce priveşte importanța abordării pe cât de mult posibil 
non-directive, aceasta se relevă atunci când este adus în discuţie 
subiectul creşterii autonomiei și al sentimentului de control şi 
competență personală a copilului. 


Având putere de decizie asupra lui „cât şi cum” se doreşte a fi 
împărtăşit, copilul capătă sentimentul de control şi de siguranță în 
ceea ce priveşte propria persoană. Mai mult, este facilitată astfel 
dezvoltarea unei logici interne care să asigure predictibilitate, în 
sensul că este dezvoltat un simț al responsabilității proprii copilului. 


Astfel, tehnicile creativ-expresive şi abordarea non-directivă 
permit exprimarea şi integrarea cognitiv-emoţională a conţinuturilor 
psihice şi totodată facilitează structurarea unei baze echilibrare şi, de 
ce nu, reziliente de care copilul să se poată folosi cu succes în 
parcurgerea şi rezolvarea sarcinilor de viaţă. 

Psihoterapia experiențial-unificatoare pentru copiii 
supradotaţi 


Monica Florina ZDRITE? 


Facultatea de Sociologie şi Asistenţă Socială, specializarea Asistență 
Socială, Universitatea din Bucureşti 


Copilul supradotat intelectual este un copil înzestrat cu o 
inteligență superioară. Pe scalele WAIS-IV (pentru adulţi) şi WISC- 
III (pentru copii), IQ-ul mediu este cuprins între 90 şi 110, 
supradotarea începe de la 130 în sus (Mitrofan, N., Mitrofan, L., 
2005, p. 171), iar interpretarea calitativă a scorurilor IQ se menţine și 
în bateriile de testare WISC IV şi WISC V. Doar 3% din populaţie 
are un coeficient de inteligență mai mare de 130. 


Pentru ca supradotarea să se poată dezvolta şi copilul să-şi 
atingă potențialul maxim, este necesar ca mai mulți factori să se 
intersecteze într-un model multidimensional: capacitățile intelectuale 
înalte, creativitatea, motivaţia şi mediul social (familia, prietenii, 
şcoala). Mediul social şi abilitățile sociale ale copilului sunt extrem 
de importante pentru ca acesta să reuşească să integreze corect 
supradotarea (Monks, F.J., Ypenburg, I.H., 2017, pp. 45-47; 
Dumitrescu, M. 2004, pp. 9-10). 

Copiii supradotați sunt înconjurați de mituri și stereotipuri. Se 
consideră că ei au „succesul” asigurat datorită coeficientului lor de 
inteligență, însă „succes” este un termen abstract şi subiectiv, iar 

promisiunea unui „succes” viitor nu oferă copiilor niciun fel de 
suport în fața problemelor cu care ei se confruntă în prezent. De 
altfel, împlinirea completă a potențialului pe care îl deţin este strâns 
legată de contextul social (Solomon, A., 2015, p.454), iar sistemul de 
învățământ în masă nu le poate asigura copiilor supradotaţi o 
dezvoltare emoţională corespunzătoare, care să vină în sprijinul 
capacităţilor lor intelectuale (Goleman, D., 2008, p. 64). Metodele 
clasice de educaţie, bazate pe simpla reproducere a informaţilor şi pe 
uniformizarea elevilor, le afectează negativ capacităţile precum 
creativitatea, gândirea critică sau gândirea laterală. Datorită faptului 
că sunt forţaţi să se adapteze nivelului intelectual al colectivului, 
copiii supradotaţi se plictisesc în timpul orelor de curs, îşi pierd 
motivaţia pentru studiu, devin neatenţi sau pot deranja cursurile, ceea 
ce duce la probleme de relaţionare cu profesorii, absenteism sau chiar 
abandon şcolar (Jigău, M., 1994, p. 96). 


Din punct de vedere emoţional, copiii supradotați se 
caracterizează prin hipersensibilitate, grad crescut de empatie și simţ 
acut al dreptăţii (Benito, Y., 2003, pp. 61-62). Sunt mai predispuși la 
stări depresive, sentimente de neintegrare şi izolare şi se confruntă cu 
lipsa de echilibru referitor la imaginea de sine: stimă de sine scăzută 
sau narcisism. Totodată, riscul de sinucidere este prezent și mai 
crescut în cazul copiilor supradotaţi care sunt supuşi suprasolicitării 
provenite din mediul familial (Solomon, A., 2015, pp. 412-414). 


Discronia dintre vârsta emoţională, vârsta intelectuală şi vârsta 
fizică îi face să fie priviţi drept ciudaţi şi neintegrați (op. cit.). Spre 
exemplu, datorită faptului că, de cele mai multe ori, copiii 
supradotaţi posedă şi o vârstă psihologică mai mare, le este dificil să 
găsească interese comune cu ceilalți copii şi sunt mai predispuşi la 
izolare socială (fie din proprie iniţiativă, fie din cauza celorlalți) şi au 
deseori probleme de a se integra într-un colectiv de copii cu abilități 
intelectuale medii (Jigău, M., 1994, pp. 24-25). Astfel, copiilor 

supradotaţi le este dificil să creeze și să menţină relaţii autentice şi 
sănătoase de prietenie, iar uneori devin victimele bullying-ului 
colegilor. 

Copiii supradotaţi ştiu că sunt diferiți de ceilalți și se şi simt 
aşa. Ei au nevoie de suport formal pentru a putea integra 
supradotarea, pentru a-şi dezvolta inteligența emoţională şi pentru a 
asimila mecanisme pozitive de coping. Copiii supradotaţi vor fi 
supradotaţi tot restul vieţii lor, iar reziliența care îi va face să 
funcţioneze la un nivel optim în viaţa de adult trebuie construită încă 
din copilărie. 


P.E.U. este o metodă de psihoterapie holistă: individul este 
văzut ca un întreg, iar fiecare factor interior sau exterior cu care este 
în relație este considerat important în procesul terapeutic (Mitrofan, 
I., 2008, pp. 115-118). Această metodă este potrivită lucrului cu 
copiii supradotaţi datorită faptului că pune accent pe dezvoltarea 
personală a individului, atât în relaţie cu sine, cât şi în relaţie cu 
ceilalți, pe dezvoltarea unor mecanisme pozitive de coping şi pe 
exprimarea şi explorarea emoţiilor (Nedelcea, C., 2012, p. 49). 
Printre tehnicile utilizate în P.E.U. se numără atât tehnici de art- 
terapie, tehnici dramatice, tehnici corporale, tehnici meditative 
experienţiale şi scenarii metaforice (op. cit.), toate aceste tehnici 
putând fi aplicate copiilor supradotați, ele stimulând chiar 
majoritatea tipurilor de inteligenţă identificate de Gardner. 


Scopul general al procesului terapeutic este de a stimula 
inteligența emoţională a copilului, de a-i sprijini dezvoltarea 
capacităților de socializare, de a îmbunătăţi abilitățile de comunicare 
activă şi de a diminua, pe cât posibil, efectele negative ale inegalității 
intelectuale dintre el şi colegii săi. 

Sindromul Othello 


— gelozia patologică — 


Mihaela Evelina COZMA? 


Facultatea de Sociologie și Asistenţă Socială, specializarea Asistență 
Socială, Universitatea din Bucureşti 


„Inimilor geloase nu le răspunzi aşa 

Și nici măcar nu sunt geloase cu temei, 

Ci sunt pentru că sunt. Gelozia e un monstru 
Prăsit prin el însuși și întrupat din el însuşi. ” 
(Shakespeare, 1603) 


Numele sindromului nu este unul întâmplător. În noiembrie 
1604, Shakespeare a publicat tragedia „Othello”, în care personajul 
principal, cu același nume, îmbracă mantia bărbatului bănuitor şi 
gelos, victima, o tânără bogată care alege să îşi trădeze tatăl fugind și 
căsătorindu-se cu Othello. Celebra replică ce trezeşte în Othello 
sentimentul puternic al geloziei este cea a lui Brabantio, tatăl 
Desdemonei, care spune: „Maure, veghează asupra ei şi ochii pe ea 
ține: Cum m'a"nşelat, te'nșală și pe tine” (Shakespere,1924, pag. 34). 
În cel de-al IV-lea act, Desdemona îşi găseşte sfârșitul sufocată în 
somn de către mult prea gelosul său soţ. 


3 E-mail: alexandrafrincu30 @yahoo.com 

Sentimentul  geloziei poate fi experimentat diferit în 
interacțiuni sau în diverse situaţii din mediul social: în familie, în 
relația de cuplu, în relaţiile de prietenie. De asemenea, gelozia poate 
lua naștere între colegii de la locul de muncă, între fraţi şi poate 
apărea chiar la animalul de companie, însă un lucru este cert: 
diferitele situaţii dezvoltă şi diferite manifestări care iau naștere 
odată cu apariția unor trăiri, sentimente ce au la bază complexul 
inferiorităţii, al nesiguranţei, al neputinței. Mă voi referi strict la 
forma de gelozie care apare în cuplu/familie, între două persoane de 
sex opus care își declară dragostea şi care urmăresc realizarea unui 
scop comun. Forma aceasta a geloziei este cunoscută și 
experimentată de fiecare dintre noi la un moment dat în diferite 
niveluri (niveluri ale toleranţei). Mă voi axa pe debutul sindromului, 
momentul critic al relaţiei în care partenerul, victimă a sindromului şi 
agresor în acelaşi timp, începe desfășurarea mai multor activități cu 
scopul de a intimida şi a controla partenera/partenerul, de a-i 
minimaliza reuşitele şi poate ajunge chiar până la separarea de restul 
familie şi de prieteni. 

Conform lui Benjamin J. Sadock, sindromul Othello este 
considerat o tulburare delirantă de tip celotip. Se manifestă printr-o 
gelozie acută, numită şi gelozie patologică, care poate fi combătută 
doar prin tratament de specialitate. Pacientul are nevoie de suport 
moral/emoţional și să fie înţeles (Sadock, 2001, pag. 136). Cum 
putem identifica o persoană care suferă de acest sindrom? După mai 
multe studii, s-au stabilit câteva aspecte general valabile care vin în 
ajutorul specialiştilor pentru a valida un comportament. Câteva dintre 
aceste aspecte sunt: 


- Comportamente repetate de interogare şi depistare a 
adevărului în care crede negreșit. 


- Suspiciuni permanente cu privire la o a treia persoană în 
cuplul/familia sa. 

- Reprimarea cu greu a impulsurilor agresive. 


- Căutarea continuă a unui adevăr inventat de el - partenerul 
nu trebuie să-l contrazică, negarea fiind tot o formă de evitare a 
confirmării realităţii victimei. 


O persoană geloasă exprimă un comportament specific, cum ar 
fi acuzarea permanentă a partenerului privind infidelitatea acestuia, 
repetate apeluri telefonice, verificarea corespondenţei poştale, 
verificarea conturilor de pe rețelele de socializare online, prevenind 
astfel interacțiuni ce pot denatura în atașament, apropiere, simpatie 
față de o altă persoană. Partenerul gelos apelează şi la alte metode 
cum ar fi interzicerea partenerului/partenerei de a purta haine 
speciale sau elegante ce sunt considerate mijloc de seducţie. În unele 
cazuri, violenţa, actele de agresivitate sunt folosite de partenerii 
geloşi pentru a le face pe victime să spună adevărul. Nesigure şi 
imature, persoanele dominate de puternice frustrări generate de 
propriile nereuşite au un risc mult mai crescut de apariție a 
comportamentului gelos. Gelozia ascunde frustrarea neputinței, a 
neîncrederii în propriile aptitudini, cunoștințe, capacități. Persoana 
care experimentează acest sentiment este neîmplinită, nemulțumită 
de evoluţia sa profesională şi personală, incapabilă să facă fericit şi 
să împlinească pe altcineva. 


Paul Hauck vorbeşte în cartea sa „Gelozia” despre persoanele 
geloase care, de fapt, ascund alte sentimente şi se folosesc de acest 
comportament pentru a nu se confrunta direct cu problemele lor. 
Hauck face referire la complexul de inferioritate, care, spune el, 
este principalul sentiment dominant al unei persoane geloase. 
Conform lui, ne simțim inferiori în momentul în care ne 
subestimăm și ne gândim că partenerul/partenera poate găsi în toţi 
ceilalți o alternativă (Hauck, 1991). Din frica de a nu fi înlocuiți, 


14 


VOL. 6, NR. 10, 2019 


cA REVISTA DE TERAPII CREATIV-EXPRESIVE ȘI DEZVOLTARE PERSONALĂ UNIFICATOARE 


oamenii recurg la diferite metode pentru a-i împiedica pe partenerii 
lor de viaţă să ajungă la o astfel de etapă, iar aceste metode pot fi 
diverse, de la a le urmări fiecare pas, până la violenţă sub toate 
formele ei şi chiar la omucidere. 


Gelozia se poate manifesta în diferite moduri. Diferă de la 
persoană la persoană modul în care acest sentiment se exteriorizează, 
astfel că pot apărea diverse manifestări, de la cele mai paşnice până 
la manifestări agresive ori chiar moartea victimei. După mai multe 
studii, s-a realizat o clasificare a tipurilor de violență care pot apărea 
la o persoană. Condiţia este ca persona să se afle într-un cuplu sau să 
aibă familie. 

Psihanaliştii împart gelozia în trei categorii: 

1. Gelozia normală: este tipul de gelozie cel mai puţin 
agresiv, el se manifestă prin tristeţe şi dezamăgire la gândul că 
persoana iubită a ales pe altcineva sau că ar putea întâlni pe cineva 
mai capabil să o facă fericită. Totodată, apare şi frustrarea 
imperfecţiunilor personale, subaprecierea care, de cele mai multe ori, 
conduce la pierderea relației - partenerul nu se mai implică emoţional 
la fel ca la început iar relaţia se destramă. 


2. Gelozia proiectivă: acest tip de gelozie nu este acceptat în 
totalitate de specialiști, însă mulţi dintre ei îl consideră un răspuns- 
cheie în cazurile de violență. Gelozia proiectivă se manifestă atât la 
bărbați, cât și la femei într-un mod simplu. Apare în momentul în 
care partenerul infidel proiectează asupra celuilalt propriul caz de 
infidelitate, considerând că dacă el a putut sau a fost în stare să 
înşele, şi partenerul poate să facă aceleași lucruri. 

3. Gelozia paranoică: este cel mai rar întâlnit tip de gelozie, dar 
şi cel mai devastator. O persoană cu gelozie paranoică își va suspecta 
partenerul de infidelitate chiar dacă acesta nu i-a dat niciodată de bănuit 
sau nu a dat niciodată semne că ar fi într-o relație extraconjugală. 

Posesivitatea este deseori confundată cu gelozia, însă acest 
lucru este greșit. Gelozia este sentimentul care se naște în mintea 
bolnavului incurabil, iar posesivitatea este o manifestare a geloziei, 
ea nu este vizibilă de la început, este uşor trecută cu vederea de 
partenerul îndrăgostit. Posesivitatea este o armă a manipulării - 
când partenerul deţine controlul activităţilor tale, uneori chiar în 
privința modului în care te îmbraci, a persoanelor cu care te 
întâlneşti, a locului de muncă. Toate aceste aspecte ar trebui să 
pună pe gânduri orice persoană care începe o relație cu cineva care 
manifestă un astfel de comportament. De ce are nevoie partenerul 
de control total? Pentru că îi oferă siguranță să ştie că celălalt este 
dependent de alegerile sale, că îl poate manipula și că, orice ar 
spune, este acolo să îi împlinească toate dorinţele. „Gândirea 
posesivă, care naște probleme majore în viaţa cuplului, are la bază 
nevoia de control absolut şi pleacă de la lipsa de interes pentru 
nevoile şi aspiraţiile celuilalt. Este o gândire «rece», de tip 
obiectual, care promovează o atitudine «dezumanizată» faţă de 
partenerul de cuplu. O astfel de persoană îi vede pe ceilalţi ca un 
mijloc de a obţine ceea ce îşi doreşte, fără să considere că pot există 
diferențe de perspectivă iar partenerul are propriile drepturi și 
interese” (Giugan, 2016). Specialiştii vorbesc despre gelozie ca o 
teamă permanentă de a nu pierde persoana dragă şi că în spatele 
acestui sentiment se află mai degrabă frica de a nu fi înlocuit sau 
comparat, dar și ideea că partenerul ar putea găsi pe cineva mai 
demn şi mai potrivit. Multe cupluri găsesc gelozia ca pe o 
necesitate, spunând celebra zicală „Dacă e gelos, mă iubeşte”. 
Psihologii îi contrazic - ei spun că gelozia poate porni şi din 
dependență sau egoism, că o persoană geloasă nu este neapărat şi o 
persoană care iubeşte. Gelozia poate avea rădăcini chiar din 
copilărie şi explicaţia poate fi aceea a dragostei exagerate a 
copilului pentru unul dintre părinţi. De asemenea, poate porni de la 

gelozia dintre fraţi, atunci când părinţii acordă o mai mare atenție 
unuia dintre fii, iar celălalt se simte abandonat. 


Concluzionez cu o părere proprie, dobândită prin prisma 
unei relaţii care durează de cinci ani: un stop de gelozie este uneori 
bine-venit, trebuie doar ca acea cantitate mică să fie mereu 
controlată, să rămână la un nivel inofensiv pentru a nu dăuna relației 
de cuplu. Momentul în care gelozia atinge cote alarmante este cel în 
care partenerul ar trebui să ia măsuri, să se gândească la consecințe. 
Sindromul Othello pune stăpânire pe caracterele slabe și vulnerabile, 
acaparează persoanele ale căror frustrări nu au fost confruntate sau 
soluționate. 


Gelozia 


Mărturisesc, hotărâtor, o dragoste vie 
M-aprind uşor, mă tulburi, în zadar 

Îmi spui, acum, că mă iubeşti și tu, dar... 
simt, iubirea ta-i pustie. 

M-ajunge-un gând chinuitor, unul de trădare, 
O, tu, cer, al nopții sfetnic, mărturiseşte-mi, 
Vrednică-i a ei iubire, trăire, simţire? 
Furia-mi întunecă iubirea, mă doare! 

Te pierd, secundele rămase le-ai dat altuia, 
m-ai umilit! 

Mi-ai zdrobit inima, dragostea-a pierit, 

Mă rogi, în zadar, să înțeleg neinţelegerea, 


Mă corectezi, judeci a mea purtare, te-am lovit... 

Din iubire. 

Negi, grabnic, orice acuză, 

dar noapte de noapte te văd trează 

Mă chinuia gândul ochilor străini asupra ta 
Sărut al tău spate îndurerat, e doar vina ta! 


E vina ta... 

personală în exercitarea profesiei de asistent social 

Asistența socială este profesia care se ocupă cu oferirea de 
sprijin indivizilor, grupurilor şi comunităţilor dintr-o societate și care 
creează condiții sociale în favoarea bunăstării societății. Federația 
Internaţională a Asistenţei Sociale defineşte acest domeniu astfel: 
„Asistenţa socială promovează schimbarea socială, soluționarea 
problemelor în relaţiile interumane, precum şi mobilizarea şi 
participarea oamenilor pentru creşterea bunăstării. Utilizând teorii 
despre comportamentul uman și sistemele sociale, asistența socială 
intervine în punctele în care oamenii interacționează cu mediul. 
Principiul drepturilor omului şi cel al justiției sociale sunt 
fundamentale pentru asistenţa socială” (Miley et. al, 2006, p. 28). 


Rolul asistentului social trebuie să se bazeze, în principal, pe 
consultanță și pe egalitate. Din perspectiva consultanței, asistentul 
social devine un fel de mentor pentru beneficiar, iar din perspectiva 
egalității, acesta își asumă rolul unui partener (idem). 

Valorile profesionale care ghidează practica asistenţei sociale 
sunt descrise de către Council Social Work Education (CSWE) din 
SUA (apud Miley et. al, 2006) — profesia de asistent social are la 
bază valorile ajutorării, justiţia economică și socială, valoarea şi 
demnitatea persoanei, competenţa în practică şi integritatea etică și 
pe importanţa relaţiilor umane. În funcţie de aceste valori ca principii 
cu rol definitoriu, obiectivele asistenţei sociale sunt: 


e reducerea sărăciei, a discriminării şi a altor forme de 
injustiție socială, precum şi creşterea bunăstării umane; 


e formularea politicilor sociale și aplicarea lor, precum şi a 
programelor şi serviciilor care satisfac anumite trebuinţe umane 
fundamentale, dar care oferă și un sprijin în dezvoltarea 
capacităţilor umane; 

e dezvoltarea şi utilizarea unor programe de cercetare, a 
deprinderilor şi cunoştinţelor care îmbunătăţesc practica asistenței 
sociale; 

e amplificarea interacțiunilor între indivizi (familii, grupuri, 
organizaţii, comunități prin implicarea acestora în atingerea 
obiectivelor, în prevenirea şi soluționarea dificultăților, precum şi 
dezvoltarea resurselor), astfel încât aceste lucruri să ducă la 
îmbunătăţirea societăţii; 

e în contextul diversităţii culturale — aplicarea şi dezvoltarea 
de practici; 

e susținerea politicilor, asigurarea serviciilor şi, implicit, a 
resurselor, prin acțiuni politice sau sociale care promovează justiția 
economică şi socială (ibidem). 


Fie că un asistent social lucrează cu persoanele victime ale 
violenţei domestice, cu persoane cu dizabilități, persoane cu 
probleme psihice, persoane dependente de droguri, persoane care 

practică sexul comercial sau cu persoane de vârsta a treia, acesta 
trebuie să adopte un comportament adecvat, un comportament care 
să nu îi facă pe beneficiari să se simtă marginalizaţi, inferiori sau 
lipsiţi de speranță. Un asistent social are nevoie să își cunoască foarte 
bine propria persoană, în așa fel încât să fie conştient de limitele sale. 


Pentru o bună desfășurare a activităţii unui asistent social, 
acesta trebuie să se implice activ în îmbunătăţirea activităţilor pe care 
le prestează. Esenţiale în acest sens sunt creativitatea, perseverenţa şi 
pasiunea pentru lucrurile pe care le desfășoară. A se cunoaște pe sine, 
cu propriile limite şi resurse, participarea activă la creșterea 
personală și profesională, împreună cu respectarea valorilor profesiei 
de asistent social, constituie cheia unei bune exercitări a rolului de 
asistent social. 


Procesul de autocunoaştere şi optimizare personală şi 
profesională este un ingredient esenţial în exercitarea profesiei de 
asistent social. Sunt de părere că, înainte de a oferi cuiva ajutorul de 
care are nevoie, un asistent social trebuie ca mai întâi să se cunoască 
pe sine, să-și cunoască resursele și limitele, astfel încât să poată oferi 
suportul beneficiarilor care apelează la serviciile sale. Procesul de 
autocunoaştere şi dezvoltare personală a unui asistent social nu 
numai că îl ajută pe acesta să se cunoască, să se descopere pe sine 
însuşi, dar are şi un rol major în identificarea cu mai mare ușurință a 
nevoilor cu care se confruntă și beneficiarii asistenţei sociale. 


Un asistent social se confruntă deseori cu beneficiari care 
provin din diferite medii şi categorii sociale, din varii domenii de 
activitate, existând astfel riscul ca asistentul social să trateze cu 
subiectivism situația beneficiarului, în special, atunci când se 
identifică cu acesta, când scenariile de viață ale celor doi, specialist şi 

beneficiar, se suprapun. De aceea, sunt de părere că autocunoaşterea 
joacă un rol esențial în gestionarea acestor situații, îl ajută pe 
asistentul social să trateze acel beneficiar cu obiectivism şi cu 
unicitate, evitând astfel orice confuzie în abordarea cazurilor. 


Procesul de autocunoașştere are rolul de a dezvolta potenţialul 
unei persoane, de a identifica piedicile, dar şi posibilităţile de 
rezolvare a problemelor prin resursele de care dispune, în așa fel 
încât să existe o stare de congruenţă atât cu ceilalți, cât şi cu ea 
însăşi, să identifice adevăratele lucruri care sunt importante pentru 
sine şi pentru alţii, cum să fie de acord cu sine şi cu ceilalți, cum se 
pot găsi soluții inovatoare în viața personală şi cea profesională, cum 
să îşi dezvolte spontaneitatea și creativitatea (Cocoş, 2015, p. 7). 


Pentru ca asistentul social să se cunoască pe sine, consider că 
are nevoie să-și identifice corect punctele tari și punctele slabe, să-și 
cunoască limitele şi să le coreleze cu dorințele şi cu nevoile sale. 


Autocunoaşterea ajută o persoană: 


- să îşi recunoască punctele slabe şi punctele tari; 


să afle ce poate sau nu să facă; 
- să recunoască faptul că este supusă greşelilor; 
- să-şi înţeleagă sentimentele şi să vorbească despre ele; 


- să înțeleagă modul în care comportamentul său afectează 
celelalte persoane cu care interacționează (Radu et al, 2017, p. 14). 


Dezvoltarea personală acoperă o scară mai largă de beneficiari 
ai asistenţei sociale, motivaţi fiind să-și împlinească viaţa şi să se 
autodepășşească, construind astfel relaţii de calitate cu sine și cu alții, 
cu mediul de provenienţă şi cariera pe care o au. Fiind un proces de 

autostructurare, presupune lucrul fluid şi stimulativ cu ambele 
aspecte ale realității psihice (externe și interne), profunzimea. şi 
suprafaţa, inconştientul şi conştientul. Dezvoltarea personală este un 
proces care are loc pe tot parcursul vieţii, fără întrerupere 
(Dumitrache, 2015, p. 14). 


Procesul de autocunoaştere şi dezvoltare personală este unul 
de o mare importanţă în domeniul asistenţei sociale, într-o profesie 
care implică lucrul cu pierderea, trauma, suferința umană. În ceea ce 
îi priveşte pe asistenții sociali, dezvoltarea abilității de a fi în contact 
cu propriile experienţe traumatizante, pierderi, suferințe cu ajutorul 
participării la programele de autocunoaştere și dezvoltare personală, 
îi poate susţine în dezvoltarea propriilor resurse, depăşirea propriilor 
limite şi accesarea unor modalităţi sanogene de coping şi depășirea 
situațiilor dificile cu care se confruntă. 


Implicarea în astfel de programe ajută participanţii să intre în 
contact cu propriile vulnerabilități/limite şi resurse, ajută la 
prevenirea traumatizării vicariante şi este un ingredient cheie în 
practicarea excelentei într-un domeniu ce implică munca cu cei aflați 
în suferință. 

Ce simt? O întrebare-cheie, o vibraţie care trezeşte 
conştientizarea... 


(fragmente dintr-un jurnal de autocunoaştere 


şi optimizare personală) 

Facultatea de Sociologie şi Asistenţă Socială, specializarea Asistență 
Socială, Universitatea din Bucureşti 


De-a lungul vieţii mele, mulţi dintre apropiați mi-au dat sfaturi 
în diverse situaţii, de la cele mai simple până la cele mai complexe. 
Trăiesc într-o societate ai cărei oameni sunt confuzi în ceea ce 
priveşte luarea deciziilor, o societate în care foarte mulţi din jurul 
meu se ghidează după principiul: „Fac cum trebuie, aşa trebuie, 
altfel, ce-o să zică lumea?” Am renunţat la acest slogan şi fac ce 
vreau eu, de fapt, nu fac ce vreau eu, fac ce SIMT, da, simt, e o 
bucurie, simţirea este precum respiraţia. Dacă simt, înseamnă că 
respir, că trăiesc, că vreau să mă bucur de viaţă şi că este tot ceea ce 
mă face fericit. Nu sunt pentru o asemenea lume, uneori, asta îmi 
spun, este o lume meschină, incapabilă să înţeleagă ceea ce simt sau 
ceea ce transmit, dar eu ştiu că sunt aici să simt frumosul din 
„Ssimţire”. Am folosit „aici”, unde? La AUTOCUNOAȘTEREE. De 
mic, m-am autoeducat, însă unii mi-au transmis că stările şi emoţiile 
sunt ceva negativ. Am avut perioade când trăiam în reprimare, în 

frustrare şi într-un puternic conflict interior, poate în cea mai mare 
parte a copilăriei mele şi o parte din adolescenţă, fără a mă cunoaşte 
cu adevărat. Nu-mi cunoşteam emoţiile şi nici nevoile emoţionale. 
Pare sinistru, dar nu aveam capacitatea să înţeleg şi nici să 
conştientizez ce înseamnă „simţire”, ce înseamnă aceasta şi cum mă 
poate ajuta ea. 

Simţirea şi răspunsul la întrebarea „ce simţi?” le-am 
descoperit în urma unor activități senzaţionale de la cursul 
„Autocunoaştere, optimizare personală şi profesională a asistenţilor 
sociali”. Pe parcursul cursurilor, mărturisesc că am avut o gamă 
variată de sentimente profunde, care m-au condus spre chemarea 
inimii: am simţit dor până în străfundul finit pentru persoane dragi 
sau pentru locuri pe care le-am vizitat, m-am îndrăgostit de 
persoanele din sală, în secunda în care ochii noştri s-au intersectat şi 
am participat afectiv la unele joculeţe, mi-am simţit inima 
spărgându-se în milioane de bucățele, scuturată de vântul cuvintelor 
doamnei profesor, şi le-am lipit la loc pentru a putea medita/reflecta 
asupra unor aspecte. De asemenea, am permis jocurilor şi trăirilor să 
mă pună în genunchi şi să mă determine să privesc direct în abisul 
propriei mele goliciuni, umplându-mi sufletul cu minunatele cuvinte 
sau cu experienţele dragilor mei colegi. Au fost momente când mi-au 
curs oceane de lacrimi pe obraji, dar fără a fi vizibile, deoarece 
încercam să mi le curăţ printr-un zâmbet pe care-l simţeam sau nu, 
însă o făceam pentru a nu mă face de ruşine. Am fost ridicat de o 
energie pozitivă pe care o primeam din partea coordonatorului 
acestui laborator. În acele momente „crunte”, în acele clipe cu 
experienţe, poveşti nostalgice şi experienţe dezolante, simțeam în 
mine unghere întunecate, pline de frici vechi şi de răni. 


Pe parcursul întâlnirilor, am simţit şi suferinţa colectivă (a 
fiecărui coleg), este adevărat, cu toţii am trăit şi am cunoscut 
„Zgomotul”, „pacea”, „durerea” şi „frigul” în nemişcarea „codrului 

interior”. Simţeam cum respiram toată magia în tandreţea vieţii, 
cum înotam în oceane pline de înţelegere, atât de profunde şi de 
calme, care reuşeau să ne salveze de fiecare dată şi să înţelegem de 
ce ne aflăm acolo. Simţeam totul, tot timpul, nu trecea nicio 
secundă din curs fără ca inima să nu-mi fie atinsă la întreaga să 
capacitate de a simți. 


Autocunoaşterea înseamnă simţire, este şi va rămâne una 
dintre cele mai autentice experienţe, pentru că este expresia fizică a 
faptului de a fi în viaţă. Am încercat să pulsez constant la atingerea 
stimulilor,  vibrând la diferite frecvențe care  înseamnau 
experimentare, de fapt, dovada propriei mele existenţe. Tot cursul s-a 
măsurat în abilitatea „de a simți”. Cu cât mai profunde şi mai 
autentice erau sentimentele, cu atât mai autentic trăiam. Era 
momentul perfect pentru mine, simţeam cum corpul meu îmi amintea 
că trăiesc, că sunt viu. Mintea mea era precum un ocean vast; stările 
apăreau, iar inima era un ghid misterios, întunecat şi plin. Voiam să 
plâng atunci când anumiţi colegi relatau experienţe triste, când îşi 
confesau anumite dureri, traume şi neînţelegeri, voiam să-i 
îmbrăţişez pe fiecare în parte şi să le spun că am simţit că au 
experiementat anumite trăiri şi să le ofer o parte din mine, astfel încât 
să se nască o prietenie deosebită şi să nu mă mai simt singur. 


Am descoperit la acest curs că sentimentele mele sunt ghidul 
meu interior, că viaţa mea este provocatoare, dar foarte frumoasă. 
Această „Autocunoaştere” mi-a amintit că sunt unul dintre acei 
tineri care au cunoscut iubirea atât faţă de o femeie, cât şi faţă de cei 
din jurul meu, că am reuşit „a cuceri” frica în egală măsură şi că am 
oferit o bucăţică din sufletul meu unor persoane care nu meritau acest 
lucru. Aceste sentimente au venit cu nişte lecţii pe care le-am 
descoperit „aici”, am învăţat să le descifrez, iar flashurile minţii m-au 
zguduit. Le-am permis să se mişte, mi-au şoptit că mă vor urma în 
această călătorie, şi aşa au făcut, m-au urmat, m-au condus către 

lumină, mi-au arătat prin cele confesate sau cele ascultate că am 
greşit enorm sau că am procedat bine. 


Obiectivul principal al acestui curs a fost să ne cunoaştem din 
interior spre exterior. Ni s-a punctat faptul că atunci când opunem 
rezistență propriilor adâncimi, ne lăsăm forța vitală să moară în 
interiorul nostru, iar creativitatea noastră poate suferi enorm. Aşa că 
am înţeles acest lucru şi am încercat să-mi deschid inima şi să ascult 
adevărul, am dorit a mă elibera şi am conştientizat că trupul meu este 
un ghid foarte util, mi-a arătat lucruri pe care nu le-am ştiut niciodată 
despre mine, mi-a explicat mesaje importante în moduri pe care nu le 
puteam articula niciodată prin cuvinte. A simţi profund constituie a 
mă cunoaşte profund din interior spre exterior. Cât de bine mă 
cunosc pe mine însumi? Nu pot răspunde, dar ştiu că pot 
conştientiza, în jur de 40%, chiar mă cunosc, ceea ce este foarte bine, 
cel puţin pentru mine. 

De aici, lucrurile vor fi mult mai simple, fiindcă aceste 
sentimente pe care le-am descoperit i-au comunicat vieţii mele că 
merită trăită. Sentimentele au capacitatea de a-mi decora sufletul şi a 
da naştere unor visuri măreţe. De aceea, sunt fericit şi împlinit, mai 
ales că am descoperit sentimentele profunde, darurile cu care am fost 
binecuvântat la acest minunat curs - ele m-au conectat cu firele 
invizibile ale unor experienţe mai mult sau mai puţin cunoscute de 
către mine. 


Dragă autocunoaştere, îți mulţumesc că m-ai călăuzit în 
perioada studenţiei, îţi mulțumesc că mi-ai acordat această bucurie 
de a-mi exprima cele mai profunde emoții, gânduri, idei, trăiri, 
într-un limbaj inedit şi expresiv, astfel creând un Univers de mare 
forţă sugestivă, ce se adresează sensibilităţii mele! 

EVENIMENTE 


A XI-a ediţie a Școlii de Vară „Grupuri de Risc și Servicii 
Sociale de Suport. Dreptul la nediscriminare” 


În perioada 30 iunie — 5 iulie 2019 s-a desfăşurat pe litoralul 
românesc, la Mamaia, cea de-a XI-a Ediţie a Şcolii de Vară „Grupuri 
de Risc şi Servicii Sociale de Suport. Dreptul la nediscriminare”. 


În cadrul evenimentului participanţii, studenți şi masteranzi de 
la diferite facultăţi, au putut lua contact cu subiecte precum: politici 
antidiscriminare, risipa alimentară, persoanele implicate în sexul 
comercial, minori aflaţi în situaţii de discriminare ş.a. 


Sesiunile au fost susținute de către cadre didactice, experţi în 
domeniul drepturilor omului şi nediscriminării şi activiști în 
domeniul social. 

Evenimentul a fost organizat de Consiliul Naţional pentru 
Combaterea Discriminarii (CNCD), Universitatea din București, 
Facultatea de Sociologie şi Asistenţă Socială (UB-SAS), programul 
de master Grupuri de Risc și Servicii Sociale de Suport şi Asociaţia 
Carusel, în parteneriat cu Colegiul Naţional al Asistenţilor Sociali 
din România (CNASR). 


Instituţiile organizatoare le mulțumesc tuturor participanților 
pentru entuziasm şi implicare! 


Cei interesaţi, sunteţi aşteptaţi, la următoarea ediţie, în 2020! 


lată şi câteva imagini ilustrative: 

ESEURI ȘI SCRIERI TERAPEUTICE 


Urme de oameni 


Alina IONESCU” 


Facultatea de Sociologie și Asistenţă Socială, specializarea Asistență 
Socială, Universitatea din Bucureşti 


Oameni de porțelan. Asta vrem să fim. Ne-am îndepărtat de 
origini, de pământuri. Solul ne îngroapă în dezgust. Am uitat de 
natură verde, de cer albastru, de viață curcubeu. Ne-am afundat în 
nuanţe de gri şi încercăm din răsputeri să ștergem ceea ce suntem ca 
să rămână albul pe care vrem să îl arătăm lumii. Nu ne-am mai 
murdărit de mult de noroi pe mâini şi genunchi, de flori şi culori de 
petale în par şi pe obraji, de viaţă în suflet. Ne-am absentat de propria 
persoană și ne-am pierdut esenţa. Acum existăm goi pe străzi pline. 
Prea fragili să fim atinşi de profunzime, ne lăsăm trupul în palmele 
oricăror persoane care vor să îl admire. Suntem atinşi prea des de 
sufletele absente şi prea rar de cele complexe. Am rămas doar urme 
de oameni. 


Hai să ne cufundăm în cer! Să dansăm cu el. Să ne pună stele 
pe chip. Hai să ne conectăm cu natura. Să o lăsăm să ne ude, să ne 
umple, să ne gâdile simțurile, să ne provoace plăcere. Să facem 
dragoste între flori, pe pământul rece să simţim cum ne golim de 
trupuri inutile. Să ne pierdem de noi în aura fericirii pure. Hai să 
redevenim oameni. 


7 E-mail: alinacristinaionescu @ yahoo.com 

KKK 


Aromă de ceai 


Verde, pământiu, negru, arămiu. 


Iarba tremura înfrigurată de răceala solului. Flori de cireş se 
învârteau în aer. Erau prea fermecate de frumusețea cerului ca să 
simtă că s-au desprins definitiv de crengi. Petale, polen şi rouă dansau 
pe ritmurile creației. Frunzele timide urmăreau spectacolul din 
căldura copacului. În mijlocul peisajului se ridica un trunchi bătrân şi 
slab de lemn. În tonalitate de bariton fredona un cântec al muntelui. Îi 
era dor de izvoare, de parfum de pin şi creste. Îi era dor de adierea 
tăioasă cu mireasmă de-nălțime ce făcea să îi ardă scorbura, sufletul. 
Ritmul cântecului accelera iar pădurea îl urma. 

Atunci, acolo, acum, aici, oriunde te-ai afla, trebuie să o 
priveşti. Natura dansează mereu în ochii ei şi cerul se afundă în aromă 
de ceai verde. Asta este esenţa ce o defineşte, e singura ce deţine 
privirea colorată în verde-pământiu-negru-arămiu. 

Prezent — viitor — trecut — viitor — prezent 


mrd. Denisa Mihaela ILIESCU? 
psihoterapeut în supervizare 


Facultatea de Psihologie, Universitatea din Bucureşti 


Urma să mă plimb pe stradă. M-am tot gândit cum va fi afară: 
frig, cald, va ploua, vor fi nori... Apoi am hotărât că cel mai bine 
pentru mine ar fi să stau în spaţiul meu de confort. Am mai stat pe 
câteva gânduri, dar nu erau chiar atât de comode. Sunau cam așa: 
„Dacă nu te vei simţi bine? Dacă nu va vrea nimeni să iasă cu tine? 
Dacă vei întâmpina situații conflictuale şi nu vei găsi o soluție? Dacă 
nu vei avea ceva interesant de spus?” Sufocant... 

Am tot pendulat între gânduri până s-a apropiat seara. Mi-am 
spus că este momentul să mă culc, dar nu înainte să înghesui frazele 
sub preş. Aşadar, am început să mă uit la un documentar. A fost 
interesant, am aflat mai multe perspective despre viața lui Robin 
Williams. Imediat ce s-a terminat, cuvintele pe care le-am vârât au 
început să iasă în diade, triade, unele mai puternice au ieşit singure şi 
îmi dădeau târcoale. Cu greu am reuşit să intru pe tărâmul viselor, iar 
când m-am trezit, un vis aglomerat cu senzaţii apăsătoare mi-a apărut 
pe ecranul minţii. Era primul contact cu ziua şi deja nutreau în mine 
gânduri sumbre despre viitor. Această înşiruire de gânduri, emoții, 
comportamente a prins rădăcini adânci. 


Gata! Imi consumă prea multă energie necunoscutul pe care eu 
îl îmbrac în straie de adevăr şi închise la noi perspective. Ce ironic... 


8 E-mail: denisamihaelailiescu @ gmail.com 

Am decis să opresc ciclul nefericirii din viitor proiectate cu mare 
atenţie în prezent. Am ieșit în parc. Gândurile clocoteau, dar eu 
încercam să le țin sub preş. Era încă dimineaţă, soarele pândea după 
nori, iar eu păşeam pe frunzele uscate şi inspiram aerul de toamnă 
greoi, melancolic. Gândurile-mi forfoteau ademenindu-mă să iau loc 


|» 


pe fiecare în parte. „Ține minte, opreşte ciclul 
Am poposit pe o bancă în loc să poposesc pe gânduri. În faţa 
mea se afla o casă pe care nu o remarcasem până atunci. Era o casă 
rotundă cu un acoperiş conic, iar în fața ei era un gard viu. Avea 
ferestre mari, o uşă ovală cu un mâner mare din metal, iar pe cutia 
poştală era gravat semnul infinitului. „Oare să intru?” Îmi era teamă, 
inima îmi bătea atât de rapid, încât aproape că nu reuşeam să ţin pasul 
cu ea. Măcar acum percuţia inimii îmi acoperea gândurile. Am stat 
puţin pe loc și mi-am dat seama că încă pășeam pe gândurile greu de 
digerat. Fac un pas în lateral față de gânduri și intru. Mă strecor printre 
nuanțele de verde ale gardului, iar când mă uit în spate, luna îşi 
întindea stelele pe cer, gardul verde se transformase într-un labirint 
multicolor şi nu mai exista niciun zgomot de fundal. Linişte absolută. 
Păşesc lent spre intrare, ating mânerul, îl rotesc de trei ori spre dreapta 
apoi mă deschid odată cu uşa. Era semiîntuneric, câţiva licurici 
luminau prin crăpăturile dulapurilor. Abia reușeam să disting obiectele. 
Un zumzet de gânduri mi-a distras atenţia. Brusc, licuricii s-au oprit. E 
ca şi cum cineva le-a oprit sursa de alimentare. lau contact cu 
întunericul. Zumzetul devine din ce în ce mai puternic. Desluşesc cu 
dificultate cuvintele care se aud din obscur. Iniţial, aud doar „NU”, un 
cor de „NU” lipsit de armonie. Apoi - „DACĂ NU”. Întâi le simţeam 
în piept, era ca și cum mai mulți soldaţi ai fricii au înarmat cu teamă 
tunurile de anticipări dureroase şi ireale. Uneori, parcă simţeam şi 
săgeți care subliniau mesajul bombardamentelor. Rolul săgeților era să 
pună diverse semne de punctuație după fiecare frază. Pe măsură ce 
înaintez pe câmpul de luptă, desluşesc din ce în ce mai multe fraze. 

Înaintez. Acum merg cu ajutorul curajului şi al acţiunii. Ah, aud 
din nou: „Dacă nu te vei descurca, Dacă vei greşi, Dacă nu vei şti să 
repari greşeala, Dacă nu te va aprecia nimeni? Dacă nu vei ști suficient?” 
Ce noeme exagerate ale viitorului în prezent! Oare cum sună ele în mod 
real? Ar trebui mai întâi să ţin cont de faptul că în acum nu există „va”, 
„vei”, „vei fi”. Aproape că rămăsesem fără scut când deodată mi-am 
amintit că pot răspunde şi eu. Pot lupta. Decid să răspund. 


- Dacă acțiunea nu se petrece în prezent, cum știi ce se va 
întâmpla? Dacă te raportezi la prezent, viitorul devine misterios! 
Vouă, soldaţilor, de ce parte din mister vă este teamă? Hai să armaţi 
tunurile cu prezent. Sunt curioasă cum sună! 


Soldaţii au armat cu un viitor legat cu eșecurile din trecut şi 
aprins cu teamă. Le văd cum vin spre mine, dar la jumătatea 
drumului se transformă în artificii de cuvinte. Ce ciudat e să-mi 
privesc propriile gânduri din prezent proiectate pe cerul casei. Mă 
simt ca un fost spectator care acum are ocazia să joace în propria 
piesă de viaţă. Ce frumos! 


Vă mulţumesc, soldaţilor, îmi mulțumesc mie că îmi dau voie 
să greşesc, să conştientizez, să mă iert. 

La fel de brusc licuricii se aprind, doar că acum luminează 
întreaga casă. Văd clar canapeaua vișinie, veioza crem, parchetul de 
culoarea lemnului, pereţii decoraţi cu fotografii care au surprins mai 
multe lupte similare celei de astăzi. Mă plimb prin casă şi pe măsură 
ce înaintez în următoarea cameră observ cum îmi schimb perspectiva 
asupra tablourilor şi cum şi ele se schimbă odată cu mine. Mă simt în 
contact cu ele, și nu prinsă în ele, cum eram acum puțină vreme. 
Găsesc în următoarea cameră un singur obiect de mobilier, o noptieră 
amplasată în mijloc. Pe noptieră erau o agendă cu file negre goală şi 
un pix auriu. Le iau în braţe şi închid ochii trei secunde. Îi deschid şi 
acum mă aflu din nou pe bancă şi mă apuc de scris. 

POEZIE TERAPEUTICĂ 


DACĂ VĂ ȘTIŢI MURITORI 


conf. univ. dr. Carmen-Maria MECU?’ 
Institutul SPER 


* 

dacă vă ştiţi muritori 

nu atingeţi tăcerile nimănui 
doar priviți-le 

calm 

x 

în fiecare zi 

un medic face atât de mult bine 
încât oamenii spun 


e dumnezeu 


câteodată li se întâmplă asta şi altor 


categorii profesionale 


fiindcă 


? E-mail: carmenmecu @ gmail.com 

dumnezeu se face om 
în fiecare zi 

şi nu știi dacă 

şi nu știi unde 


şi nu ştii când 


poate fi rândul tău 

x 

toată bucuria 

adunată într-un măr dulce 
acrişor 

tătuțu, măicuța 


tătuții și măicuţele lor 


rădăcinile se pregătesc de somn 
va veni gerul iar noi 

vom coace la o sobă 

imaginară 


câte un măr dulce acrişor 


spune-mi 

ce gust au merele tale preferate 
prietene 

şi când le mănânci 

de cine ţi-e dor 


x 

dumnezeu 

ne-a proiectat un corp 
binar 

pentru o mai firească 


înțelegere a lumii 


nouă ne place 

să aducem mereu 
în prim plan ori 
răul răului 


ori binele binelui 


țopăi pe piciorul 
stâng iar lumea 


se clatină cu mine 


tresalt grațios pe piciorul 
drept iar lumea 


se clatină cu mine 


atenţie 
călătorule 
diavolul ocupă 


întotdeauna locul gol 


iar acesta nu este un poem ci 

doar o cugetare de seară 

a terapeutului vigil din mine 
x 

dospeşte creşte în umbră 


ce uiţi fără să ierți 
apoi 


otrăveşte ochiul 

cu care mă priveşti 

x 

frica de seară 

meduză cu tentacule străvezii 


călătorind lejer prin sângele meu 


poate 

ar fi de ajuns să privesc un singur punct 
imaginar precum ochiul zeiței tara 

să alerg purtând în mine mesajul 

cifrat până când şi-ar găsi 


destinatarul 


poate 


ar fi de ajuns să-mi spui te iubesc 

sau poate 
mi-ar face bine să ronţăi 


o ciocolată cu alune marca lindt 


de ce râzi ino 


privirea mea trece prin tine 


e simplu 

ție nu ţi-a spus nimeni la naştere 
ființă plăpândă 

că nicio frică transparentă nu te poate 
ucide 

x 

voi 

v-aţi gândit vreodată 

prieteni 

că tot respirând așa 

unii lângă alții 

toţi în acelaşi univers 

ajungem încet încet 


să ne conţinem unii pe alții 


iar dacă v-aţi gândit 
ați realizat că am primit 
în sufletul nostru 


milioane de prieteni lângă 

milioane de 


dușmani 


eu cred că 

de aceea 

ne doare răsufletul şi 
de aceea sângerează el 
uneori 

x 

spui că 


vrei să cunoști lumea prietene 


totul începe cu un pas 

spre uşă o apăsare pe clanță 

urmează ieşitul pe uşa deschisă 

apoi 

văzul auzul mirosul gustul și aşa mai departe 

pasul în tine pasul în doi pasul în trei 

şi aşa mai departe până când departele se face foarte 


aproape 


iar lumea te cunoaște 


x 
înveți 


că liniştea este acolo unde eşti tu 

te aşezi în centrul furtunii 

din minte 

ca într-un uter blând ori ca în palma 
lui dumnezeu 

foarte departe amăgirile vieții mesteci 
o posibilă cireașă 


coaptă 
lucrurile se rânduiesc în cercuri 


eşti piatra aruncată 

în mare şi eşti marea 
cireașă coaptă 

x 

m-am trezit dintr-un somn 
uşor de zi 


cu fluturi mari de frică în stomac 


acum simt cum încep s-o diger 


moleculă cu moleculă 


poate numai frigul 

tatuat pe oase furtunile 

impregnate în aerul dintre noi 

sau şuvoaiele de vorbe înghițitoare 


de sens picurând din minţi înstrăinate bolnave 

poate 


astăzi nu are nimeni vreme să te salveze 
îmbrățișează-te 
îmi spune zâmbitor ino 


cel mai inorog dintre rinoceri 


ştiu că te poţi ancora în fiecare clipă 


inspiră adânc expiră leent 


ai acolo tot ce nu poți pierde 
şi ai 

o singurătate plină 

ce nu te poate pierde 

x 

în seara asta prietene 


te invit la un pahar de apă 

gustul vine când ai răbdare s-o bei 
picătură cu picătură 

sau poate că ea te soarbe atât de delicat 


încât nu doare 


apropo 

spune-mi 

ai intrat măcar o dată într-un tablou 

lăsându-te purtat de o pată de culoare 

apoi de alta ai fost lumină sau umbră uitând cum 

viața normală ţi se urcă în spinare 

de câte ori ai alergat cu notele prin aer ca pe o partitură 
aşa cum jucai șotron în copilărie 

ai mângâiat vreodată o frunză cu privirea vie 

ştii tu cum o colorează lumina altfel 


în fiecare clipă 


ţi-ai ascultat 

cu atenţie 

degetele de la mâini ori de la picioare 
spun mereu alte lucruri 

murmurul unei unghii poate fi 


o taină mare 
nimicuri dar ce nimicuri înalte fără timp 


e seară și 
te invit la un pahar de apă prietene hai 
să simţim gustul lui dumnezeu așa 


picătură cu picătură 
KKK 

Busola personalizată 


mrd. Denisa Mihaela ILIESCU! 
psihoterapeut în supervizare 


Facultatea de Psihologie, Universitatea din Bucureşti 


Mi-am construit cu mare grijă o busolă. 
Propria mea busolă. 

Punctele cardinale erau sensurile mele în viață. 
Eram confuză când m-am apucat de asamblat, 
Prin urmare a durat mult timp să o finalizez. 


Piesele pe care le-am folosit erau părțile mele cele mai 
importante. 


Am înşurubat răbdarea cu puterea, 

Am potrivit iubirea cu ura într-o clepsidră, 
Am topit autenticitate într-un geam, 

Am lipit cu încredere părțile, 

Am desenat cu libertate, 


Am folosit și conformismul ca să aibă loc părţile şi să fie 
acceptată de ceilalți. 


Am compus melodia din fundal prin creativitate 
Şi m-am bucurat doi ani de busola mea. 


Apoi am pierdut-o. 


10 E-mail: denisamihaelailiescu e gmail.com 

RECENZII 


„A Dangerous Method” (2011) 


mrd. Luiza STANCU" 


Facultatea de Sociologie şi Asistenţă Socială, master „Consiliere în 
Asistenţă Socială”, Universitatea din Bucureşti 


Scena cu care filmul impresionează încă din primele minute 
este momentul în care Sabina Spielrein (Keira Knightley) ajunge, în 
1904, la Spitalul de Psihiatrie din Ziirich, fiind trimisă acolo de către 
tatăl său. Ea este persoana pe care dr. Carl Gustav Jung (Michael 
Fassbender) o căuta pentru a pune în aplicare metoda inovatoare cu 
care îşi trata pacienţii, şi anume asocierile de cuvinte şi 
reinterpretarea viselor, ca parte de dezvoltare a ceea se va cristaliza şi 
va purta numele de „psihanaliză”. 


În cea dintâi întâlnire, dr. Jung și Sabina se vor cunoaște ca 
pacient şi clinician, acesta studiindu-i cazul şi hotărând să o ia în 
terapie, în care, timp de câteva zile, preţ de o oră, să vorbească 
despre gândurile și emoţiile ei din copilărie (Sabina suferea de 
schizofrenie, iar în ziua în care a venit la clinică se afla în plină 
criză). Desigur, întâlnirile ce vor urma vor avea drept rezultate 
restabilirea ei psiho-emoţională şi îi vor aduce liniştea asupra 
sufletului şi minţii atât de agere şi pline de dorinţă de cunoaștere, pe 
care clinicianul său, C. G. Jung, le va identifica încă din primele 
interacțiuni terapeutice. 


1! E-mail: luiza.gabriela.stancu @ gmail.com 


50 


VOL. 6, NR. 10, 2019 


A REVISTA DE TERAPII CREATIV-EXPRESIVE ȘI DEZVOLTARE PERSONALĂ UNIFICATOARE 


Deşi psihicul tinerei era deteriorat, dat fiind faptul că a fost 
abuzată în copilărie de către propriul tată, ea va înţelege motivele 
pentru care starea ei psihică și emoţională a fost tulburată (prin 
metoda psihanalizei ce aduce în prim-plan experiențele din trecut și 
subconștient, dar şi a tehnicii de interpretare a viselor şi a asocierilor 
libere prin care va identifica detalii intime despre propria persoană, 
dar şi despre sexualitate, alături de o autopercepţie şi reinterpretare a 
episoadelor de violenţă fizică la care era supusă fără voia ei). Îşi va 
identifica nevoile şi trebuințele personale pe care le are ca ființă 
umană, va realiza progrese, se va arăta interesată de medicină 
(dorința ei cea mai mare fiind aceea de a deveni doctor), îşi va 
descoperi talentul de a identifica şi a realiza asocieri libere, dar şi 
analize realizate pe grupuri de persoane în experimentele la care va 
participa ca ajutor pentru clinicianul său și va deveni un punct de 
reper în tratamentul experimental propus de acesta. 


După prima întâlnire, dr. Jung discută cu soția sa caracteristica 
istoricului din cazul cu care o primise pe Sabina la clinică. Ea era un 
nume de cod în dosarul cu care a ajuns, „Sabina S.”, şi imediat ce îi 
va identifica apoi numele de familie (cunoscând un anume Spielrein, 
care era un evreu rus, om de afaceri foarte înstărit), doctorul va 
rămâne cu câteva semne de întrebare, iar soţia îi va propune să ia 
legătura cu prof. Freud în privinţa identificării anumitor aspecte ale 
cazuisticii cu care venea această tânără în terapie. 


La următoarea întâlnire, dr. Jung o va anunţa că timp de câteva 
săptămâni va fi plecat în stagiul militar şi nu se vor putea întâlni 
pentru şedinţele de terapie, fapt ce o alarmează şi o enervează pe 
Sabina, spunând că totul este o pierdere de timp şi nu are nevoie de 
aşa ceva. În momentul atacului de furie, Sabina îşi va arunca haina, 
iar dr. Jung i-o va lua pentru a o scutura, bătând-o cu bastonul. 
Atunci, tânăra va avea o reacţie de reprimare şi închistare, spunându-i 
să înceteze să mai facă acel lucru, dorind să plece acasă cât mai 

repede. Această acțiune îl va bulversa pe dr. Jung, care nu îi va 
înțelege reacţia. Ajuns acasă, îi vorbeşte soției cu reproş despre 
faptul că urma să fie plecat timp de câteva săptămâni, pentru stagiul 
militar. Acesta îi explică și faptul că nu aduce nimic bun absenţa sa, 
în special pacienţilor cu care lucra. 


Când se va întoarce, dr. Jung va merge să îşi viziteze 
pacienta, despre care aflase că în lipsa lui a cauzat unele probleme 
directorului, motiv pentru care, la o discuţie amicală, acesta îi 
propune directorului să o ia în practică pentru a-l ajuta cu 
experimentul la care lucra. Evident că acest lucru o va încânta pe 
Sabina, care îşi dorea să devină doctor. Aşa că, într-una din zile, dr. 
Jung o va invita pe soția sa să participe la unul dintre experimentele 
sale în calitate de subiect, iar pe Sabina, ca observator şi asistent. 
După finalizarea procedurii, dr. Jung își ia șa revedere de la soţie și 
revine în cameră pentru a discuta cu Sabina câteva aspecte și 
observaţii preliminare cu privire la desfăşurarea experimentului. În 
urma discuţiei, dr. Jung observă evidentul fler pe care îl avea 
Sabina pentru medicină şi psihologie. 

Doi ani mai târziu (1906), soţii Jung îl vor vizita pe prof. 
Freud (Viggo Mortensen) la Viena, pentru identificarea unei posibile 
legături ce viza analiza preliminară la care lucra însuşi doctorul. 
Desigur, discuțiile dintre Freud și Jung se vor axa, la început, pe 
delimitarea şi înțelegerea scopului termenilor utilizaţi în psihanaliză, 
în ceea ce privea „instinctul sexual” şi „libidoul”, normând 
caracteristicile pe care le urmărea profesorul. În cele ce vor urma, 
Jung şi Freud vor discuta despre cazul Sabinei (şi faptul că o 
înscrisese la Universitatea de Medicină pentru rezultatele deosebite și 
mintea strălucită pe care le avea, cât şi pentru capacităţile ei de 
afirmare în acest domeniu alături de potenţialul cu care era 
înzestrată) și despre câteva exemple de pacienți pe care i-au tratat 
(prin metoda psihanalizei, propusă și cristalizată de Freud, pe care 

Jung o utiliza în mod experimental, împreună cu pacienta sa). Pe 
parcursul serii, Freud va deveni interesat de persoana tânărului dr. 
Jung, pe care îl va și considera, destul de curând, un bun prieten. 
Totodată, întâlnirea va deveni un eveniment istoric în momentul în 
care Freud îl va întrerupe pe Jung pentru a-l înştiinţa că discuţia lor 
(despre identificarea unor posibile semnificații ale unui vis ce îl 
acaparase pe Jung) dura de mai bine de 13 ore. Jung va încerca să se 
scuze, însă Freud, îngăduitor, îl va linişti, zicându-i că pentru o primă 
întâlnire au avut multe să îşi spună și că, dacă nu se va înşela, cei doi 
vor avea o colaborare de lungă durată. 


A doua zi, aceştia se vor întâlni pentru a continua discuția ce 
avea ca subiect psihanaliza şi maniera în care puteau aduce acest 
element atât de fragil şi nou în aceeaşi ecuaţie cu interpretările 
medicilor şi a celor ce aveau teorii idealiste, pericolele iminente la 
care puteau fi expuşi în privinţa acestei metode de intervenţie şi 
multe alte aspecte de ordin psihologic şi nu numai (controverse, 
critici, nelămuriri, ambiguităţi etc.). 

Întors în oraș, la o întâlnire cu Sabina, dr. Jung îi va povesti 
acesteia experienţa prin care trecuse alături de prof. Freud, ideile pe 
care acesta le expunea şi maniera în care îşi impunea punctul de 
vedere, părându-i-se că gândirea lui era prea rigidă, încorsetată în 
anumite principii şi idealuri inexpresive, convingea şi făcea ca 
persoana din faţa lui să se abandoneze pe sine pentru ideile pe care el 
le contura și le susţinea neîncetat. În cele din urmă, Sabina îi va 
confirma dr. Jung că metoda prof. Freud pe care a utilizat-o în cazul 
ei a dat roade şi a vindecat-o. 


În următoarele zile, dr. Jung va primi de la prof. Freud o 
scrisoare prin care îi va cere să îi facă o favoare, şi anume de a-l 
primi în terapie pe dr. Otto Gross (Vincent Cassel), un terapeut 
psihanalist la rândul lui, nevrotic, cu o gândire excentrică, distanţată 
de principiile de bază ale unei relaţii conjugale conformiste, 


33 


VOL. 6, NR. 10, 2019 


cA REVISTA DE TERAPII CREATIV-EXPRESIVE ȘI DEZVOLTARE PERSONALĂ UNIFICATOARE 


tradiționale, precum monogamia. Așadar, după o primă şedinţă, dr. 
Jung va rămâne contrariat de cele discutate cu Otto Gross, adept al 
încălcării normelor terapeutice în favoarea libertăţii clientului cu care 
lucra în practică şi al ideii conform căreia oferirii plăcerii sexuale 
reprimate reprezenta o cale de „vindecare” pentru pacienţi. 


Otto îl sfătuiește pe dr. Jung să încalce linia terapeutică și să 
ofere acel stimulent pe care pacienta și-l dorea cu adevărat, ținând 
| 


cont de motto-ul „Niciodată nu reprima nimic 
(https://www .rottentomatoes.com/m/a_dangerous_method/quotes/). 


În acest context, Jung devine coruptibil în ceea ce priveşte 
demnitatea cu care lucra în şedinţele de terapie, controlul emoțiilor şi 
al pulsiunilor dictate de corp şi de instinctele naturale, rezistența la 
transfer şi contra-transfer și multe altele. 


A doua zi, Sabina şi dr. Jung stau de vorbă despre aspecte 
aduse de aceasta în discuţie, și anume părțile psihologice prin 
intermediul cărora instinctele impulsive, sexuale erau autodistructive, 
dar erau capabile de reconstrucția dintre două fiinţe care săvârșesc 
actul în sine. Va identifica elementul nou al morţii și va crea legătura 
în ceea ce privea pulsiunea sexuală. La un moment dat, aceasta îl va 
săruta pe dr. Jung, ceea ce îl va uimi, el afirmând că de obicei 
bărbatul este cel care preia iniţiativa. Sabina îi răspunde susținând că, 
atunci când va dori acest lucru, o va găsi în clădirea unde erau 
ferestrele cele mari. Seara, la ușa locuinţei, Sabina va fi surprinsă de 
apariția doctorului care de această dată hotărâse să nu-și mai reprime 
emoţiile şi impulsurile sexuale. 


În zilele ce vor urma, dr. Jung va găsi în camera lui Otto Gross 
un bilet prin care îl înştiința că procedura pe care a aplicat-o a fost 
foarte eficientă, rugându-l să-i spună tatălui său că a murit, iar ca o 
ultimă dorinţă, oriunde ar fi şi ce ar face, să aleagă să nu-şi reprime 
impulsurile atât de naturale şi fireşti şi să accepte să-și „ajute” 

pacientele să primească ceea ce îşi doresc cel mai mult, și anume 
contactul sexual. 


Legătura dintre dr. Jung şi Sabina se baza pe transferul ce se 
realizase între ei în timpul terapiei. În acest context, Jung începe să 
îşi pună semne de întrebare, pornind de la cele discutate cu Otto 
Gross, care îmbrăţişa cât se poate de nonşalant ideea de dezarmare 
şi spargere a mitului sau, mai bine zis, a tabuului social legat de 
sexualitate şi relațiile extraconjugale. Acesta dorea să păstreze cu 
orice preţ patrimoniul conjugal şi să nu se lase manipulat de 
doctorul nevrotic, pe care se presupunea că îl avea în terapie pentru 
a-l ajuta să depășească momentele și crizele cu care intrase în 
terapie. Otto Gross desființa tabuul legat de sexualitate şi impuls 
sexual şi poligamia apărută ca „soluție? la problemele cu care 
clientele sale veneau în terapie. Monogamia reprezenta pentru Otto 
un concept pe care îl exemplifica general („nimic mai enervant 
pentru un nevrotic ca el“) şi sugera că era vorba de rezistenţa la 
transfer ce se prezenta ca fiind  simptomatică, rezultantă a 
represiunii normale a impulsurilor sănătoase, adică cele sexuale. În 
acest context, Jung este debusolat, începe să piardă direcția spre care 
se îndrepta procesul terapeutic şi are o relaţie extraconjugală cu 
Sabina, apelând la elemente de masochism şi pedeapsă (structuri pe 
care ea le întâlnise şi experimentase încă din perioada copilăriei 
timpurii, când era pedepsită de tatăl său şi despre care aflase că îi 
creau plăcere și satisfacție). 

Jung îi va deveni mentor şi coordonator pentru lucrarea de 
doctorat, iar relaţiile pe care va încerca să le mențină vor fi doar de 
doctor-pacient, ceea ce îi va afecta capacitatea de distincţie a tipurilor 
de sentimente pe care le nutrise pentru tânără rusoaică. Văzând 
acestea, Sabina va căuta ajutor terapeutic în persoana prof. Freud şi îl 
va forța pe dr. Jung să îi spună adevărul despre relaţia dintre ei doi, 
ca modalitate de șantaj, specificând și faptul că îi putea distruge 

reputația mai mut decât se întâmplase deja, însă alesese să nu facă 
acest lucru. 


Peste ceva timp, dr. Jung şi prof. Freud vor pleca într-o 
călătorie spre America. Aici, Jung îşi va da seama că nu trebuia să 
se încreadă atât de mult în a-l considera prieten, cristalizând 
momentul în care Freud refuzase să îi povestească ce vis a avut, 
nedorind să-și riște autoritatea în fața lui. Ruptura dintre ei nu va 
întârzia să apară, fiind un rezultat al neînțelegerilor pe marginea 
subiectului psihanalizei şi contrarietăţii aspectelor pe care le 
identifica Jung (telepatia şi fizica, pe care Freud le considera abateri 
de la psihanaliză). 


Jung şi Sabina se vor întâlni apoi pentru a lucra la teza ei de 
doctorat, în Elveţia, totodată reluând legătura pe care o formaseră cu 
ani în urmă. Când Jung refuza să îşi părăsească soția, Sabina decide 
să plece la Viena. Aici îl va întâlni pe Freud (cu care va discuta pe 
baza lucrării despre dimensiunile psihanalizei, elementele opuse pe 
care le argumenta ea și multe altele), căruia îi va mărturisi că, deşi îi 
susținea punctul de vedere privind maniera de aplicare a psihanalizei 
în practica terapeutică, credea totodată că el şi Jung trebuiau să se 
împace pentru a continua şi a rafina acest gen de terapie. 


După colapsul pe care Freud îl va avea la conferinţa academică 
a psihanaliştilor, el şi Jung continuă să corespondeze. La scurt timp 
după acest eveniment, dar şi după scandalurile iscate în jurul 
doctorului Jung, generate de zvonurile conform cărora acesta avea o 
altfel de relație cu Sabina, fosta sa pacientă, una departe de limitele 
profesionale, cei doi decid să întrerupă legătura amicală pe care o 
aveau până la acel moment. 


După câţiva ani de la ultima întrevedere, Sabina se va mărita 
cu un doctor evreu rus (cu care urma să se întoarcă în Rusia) şi, 
însărcinată fiind, îi va vizita pe soţii Jung. La o discuţie amicală cu 

soția doctorului, Sabina era deja o figură emblematică în intervenţia 
terapeutică la care a şi contribuit, iar acum era pusă în situaţia de a-l 
susține profesional, terapeutic pe cel care i-a fost doctor, mentor şi 
amant, pe dr. Jung. Aceasta va discuta cu el despre „metoda 
periculoasă” prin care a fost tratată, dar şi despre concepte privind 
psihanaliza, înfățișată drept un curent inovator şi deosebit în 
practica terapeutică. 


Evoluţia celor menţionaţi: 
e Otto Gross moare de foame în Berlin (1919); 


e Freud moare răpus de cancer în Londra (1939), după ce a 
fost deportat din Viena de către naziști; 

e Sabina Spielrein a pregătit câţiva dintre cei mai distinși 
analiști în Uniunea Sovietică, înainte ca ea (văduvă de război de 
acum) şi fiicele sale să fie duse într-o sinagogă pustie şi împușşcate; 

e Jung este răpus de căderea nervoasă pe care nu o 
metabolizase după ruptura violentă de Freud şi rămâne în memoria 
publicului ca fiind cel mai important psiholog din lume, înainte să 
moară în 1961. 


Tipul de psihoterapie prezentat în film este psihanaliza, văzută 
ca metodă de intervenție asupra subconştientului, ce vizează 
identificarea celor trei elemente ale acestuia: Sinele, Eul şi Supraeul. 
Această metodă este declarată ca fiind „periculoasă”, deoarece 
accesează părți extrem de sensibile din interiorul uman şi ajută la 
proiectarea şi descoperirea sensurilor, a semnificaţiilor, dincolo de 
acțiunile care au generat anumite tipuri de reacţii ale persoanei. 
Fondatorul acesteia este Sigmund Freud, supranumit şi „părintele 
psihanalizei”, care are meritul de a fi introdus acest tip de terapie 
centrată pe decodificarea și interpretarea viselor, asocierile libere şi 
reconstrucțiile rezultate din acest proces. 

Conceptele introduse de Freud reprezintă baza teoriei 
„aparatului psihic”, care se compune din cele trei părți 
interdependente: Sinele (conține instinctele primordiale ale vieții, 
care generează plăcerea şi libidoul, cât și cele considerate a fi 
distructive, cele ale morţii), Eul (care funcţionează pe principiul 
întoarcerii şi menținerii traseului cu realitatea) şi Supraeul (care 
păstrează înregistrările înmagazinate din perioada copilăriei). 

Mecanismele Eului care au fost identificate şi în cuprinsul 
filmului sunt: reprimare; negare; proiecție; regresie. Astfel că, pentru 
înțelegerea psihanalizei, trebuie să se ţină cont de elementele ce 
creează și stimulează, respectiv reprimă libidoul şi instinctele 
animalice, sexuale. 

„A Star Is Born” (2018) 


mrd. Luiza STANCU” 


Facultatea de Sociologie şi Asistenţă Socială, master „Consiliere în 
Asistenţă Socială”, Universitatea din Bucureşti 


Filmul începe cu un concert extraordinar al lui Jackson Maine 
(Bradley Cooper), un faimos cântăreţ din Arizona, dependent de 
alcool şi droguri. El o va descoperi pe Ally (Lady Gaga), o tânără ce 
lucra la un restaurant pe timp de zi iar noaptea se transforma într-un 
star, sub lumina reflectoarelor, în barul Blue Blue, acolo unde o va 
şi cunoaşte. 


După oboseala zilei de după concert, Jack preferă compania 
unei sticle pe care o termină pe nerăsuflate în maşina cu care colinda 
străzile oraşului. Îl va ruga pe şofer să oprească la un bar din drum și 
va intra în cel în care o va întâlni pe Ally. Invitat fiind de unul dintre 
prietenii ei, Jack va asista la o reprezentație pusă în scenă de fata de 
care se va îndrăgosti. Ea va interpreta „La vie en rose”, ceea ce îl va 
uimi. După terminarea show-ului, Jack o invită pe Ally într-un alt 
bar, cu poliţişti de această dată. Acesteia nu îi place modul în care 
ceilalți se comportau cu el doar pentru că era faimos, astfel că îl 
loveşte pe unul dintre poliţişti. Jack o va lua pe Ally şi vor ieşi din 
acel bar pentru a căuta un supermarket şi a cumpăra o pungă cu 
gheaţă (tânăra se rănise la mână atunci când încercase să-l pună la 
punct pe unul dintre polițiști). 


12 E-mail: luiza.gabriela.stancu @ gmail.com 

În parcarea magazinului, Jack o va descoperi cu adevărat pe 
Ally, îi va confirma talentul şi vocea și mai ales creaţiile. A doua zi 
dimineața, înainte de a o lăsa acasă, Jack o invită la un concert de-al 
lui, la care Ally va refuza să ia parte pentru că trebuia să meargă la 
serviciu. Ajunsă la restaurant împreună cu prietenul ei și trecând din 
nou prin umilințele și aroganţa şefului, Ally ia decizia de a demisiona 
şi a merge la concertul lui Jackson Maine. 


La doar câteva minute după ce a ajuns la concert, Ally trece de 
la ipostaza de spectator la cea de invitat special, urmând să se 
transforme într-un personaj important în industria muzicală. Acesta 
este momentul în care „se va naște o stea” pe nume Ally, fata simplă 
ce ascundea cântăreaţa solo şi compozitoarea ce-l cucerise pe Jack. 
Este momentul în care ea va începe să strălucească în faţa oamenilor 
care o vor îndrăgi şi o vor auzi în toată profunzimea ei, o vor privi şi 
o vor iubi pentru artistul care este de fapt. 


Ally va ajunge să cunoască succesul, să fie apreciată pentru 
ceea ce face, să fie iubită de oameni. Va încheia contracte de 
colaborare și va avea propriul ei impresar, va compune melodii 
încărcate de emoţii, va evolua în faţa oamenilor și va câştiga primul 
ei premiu Grammy la categoria „Cel mai bun artist nou”. Va fi cerută 
de soţie de Jack într-un mod neașteptat, vor locui împreună cu 
câinele lor Charlie și vor împărţi aceeaşi „vie en rose” ca în ziua în 
care s-au cunoscut, până când... 


Pe lângă succesul, pasiunea și dragostea dintre cei doi, Jack va 
avea nenumărate momente în care va cădea în ridicol şi îşi va face 
apariții jalnice, toate acestea din cauza alcoolului şi a consumului de 
substanțe. Alcoolul va fi motivul pentru care cei doi vor avea dispute 
publice, el va fi penibil (în momentul în care Ally mulţumeşte pentru 
premiul Grammy şi îl are alături pe scenă pe Jack). Va avea o 
atitudine care îl va deranja pe tatăl lui Ally, îi va face ei o imagine 
mai puţin plăcută, iar el se va degrada continuu... 

Toate astea sunt cauzate de consumul necontrolat cu care s-a 
confruntat toată viața. După ceva timp, Jack va accepta să facă parte 
dintr-un grup de terapie pentru dependenţa de alcool şi va încerca să-şi 
schimbe viaţa. După o perioadă de trei luni de absență de pe scenă şi 
din viața lui Ally, ea îl va vizita şi îi va spune că urma un turneu de 
lansare a albumului de debut şi prin care îşi va încheia și cariera 
muzicală. În tot timpul acesta, îl va minţi, nespunându-i cât i-a fost 
de greu în perioadele lui de recădere. Totuși, iubirea învinge tot şi 
Jack se va remonta (pentru o perioadă de abstinenţă relativ scurtă) şi 
va încerca să devină cea mai bună versiune a lui, până într-o zi, când 
impresarul lui Ally îi va povesti lui Jack prin ce a trecut ea în 
perioada în care el se afla la reabilitare. ÎI va pune față în față cu frica 
de recădere, acea mică perioadă de stagnare, până la continuarea 
„ritualului” cu care el era deja obişnuit. Ajunsă acasă, Ally îl va 
invita la ultimul ei concert și își vor spune (fără ca ea să ştie ce va 
urma) pentru ultima dată replicile din ziua în care s-au cunoscut 
(„Jack: Hei! / Ally: Ce? / Jack: Voiam să te mai privesc încă o dată”) 
(https://www.moviequotesandmore.com/a-star-is-born-best-quotes/) 


Ally va pleca şi va susţine concertul, continuând să fie 
preocupată de situația lui Jack, voind să ştie dacă acesta va ajunge la 
concertul ei pentru a cânta în duet piesa pe care au compus-o 
împreună, „Shallow”. El nu-şi va face apariţia la concert, iar Ally va 
trebui să cânte de una singură. Ajunsă acasă, va afla că Jack, soţul ei, 
a ales să nu-i mai împovăreze viaţa şi imaginea, preferând să moară... 
singur, departe de privirile celorlalți, chiar şi de cea blândă a lui 
Charlie, câinele lor. 


Într-una dintre discuţiile cu fratele vitreg a lui Jack, Bobby 
(Sam Elliott), Ally își va plânge soţul care a ales să nu-și mai trăiască 
viața şi se va culpabiliza pentru decizia lui finală. Bobby 
rememorează câteva dintre vorbele lui Jack ce făceau referire la 
muzică: „Muzica este compusă din 12 note între oricare octavă. 12 

note şi octava se repetă. E aceeaşi poveste spusă mereu şi mereu, 
pentru totdeauna. Tot ceea ce pot artiştii să ofere lumii este felul în 
care văd aceste 12 note”. (https://www.ranker.com/list/best-a-star-is- 
born-movie-quotes/movie-and-tv-quotes) 


După un timp de la moartea lui Jackson Maine, la un concert 
organizat în memoria acestuia, Ally va interpreta melodia pe care el 
o compusese ultima dată pentru ea, „I'll Never Love Again”, versuri 
în care își declara iubirea infinită pentru ea şi incapacitatea lui de a 
mai iubi pe altcineva. 


Povestea de dragoste dintre Ally şi Jack a început din 
momentul în care ea a cântat pentru prima dată în faţa lui, în bar. A 
continuat să-l fascineze cu vocea ei incredibilă în parcarea 
supermarketului, în timp ce îi fredona o compoziţie pe care încerca 
să o finalizeze. L-a acaparat cu felul ei de a fi, cu naturalețea și 
vulnerabilitatea ei, cu imaginea artistului ce urma să devină. Jack îi 
recunoscuse talentul din prima clipă și tot de atunci s-a și îndrăgostit 
iremediabil de Ally, cea care avea să îi devină soţie, compozitoare și 
pereche vocală cu care urma să împartă scena şi să aibă succes în 
turnee. Este momentul în care ea se va afirma din ce în ce mai mult, 
cu ajutorul lui. 


„A Star Is Born” este povestea incredibilă a unei fete pe nume 
Ally care nu avea îndeajuns de mult curaj pentru a crede în ea. Toţi 
cei apropiaţi erau conştienţi şi o apreciau pentru muzica pe care o 
crea, pentru versurile pe care le compunea, dar deveneau reticenţi din 
cauza felului în care arăta. Acesta era, de altfel, unul dintre motivele 
pentru care Jack a ales-o pe Ally. Povestea lor de dragoste, dar și cea 
profesională, este asemeni unei piese country-rock, cu acorduri şi 
dezacorduri, încărcată cu emoţii şi vibrantă de la prima atingere a 
corzii chitarei electrice. Dragostea lor era la fel de profundă ca 
sunetul unui acord de pian acompaniat de o voce feminină. 

Alcoolul i-a fost lui Jack, mult timp, tovarăş de drum, iar în 
momentul în care el a decis să se căsătorească cu Ally, nu s-a gândit 
nici măcar o clipă la ce urma să se întâmple cu el. Noodles (Dave 
Chappelle) îi va spune lui Jack că poate Ally este „calea de scăpare” 
de care el avea nevoie pentru dependenţa de alcool şi problemele pe 
care le avea tot din aceeași cauză. Încercarea lui de a o iubi, de a se 
transforma într-o persoană mai bună şi de a scăpa de vicii s-a 
încheiat brusc prin decizia impulsivă de a pune capăt suferințelor și 
clipelor asupra cărora s-au adunat norii negri, lăsând-o pe Ally 
singură şi neputincioasă în fața morţii lui, a soțului mult iubit şi a 
artistului incontestabil Jackson Maine. 

De la începutul și până la sfârşitul filmului, putem observa 
cum scânteia care îi va apropia pe cei doi va fi şi cea care îi va aduce 
în conflict, le va modifica percepțiile unuia faţă de celălalt, rezultând 
izbucnirea unor conflicte. În acele momente, relaţia de cuplu se 
clatină, apar nesiguranța şi dorința de ascundere a adevărului. În 
aceste clipe, acest demers ucigător nu face decât să destabilizeze 
(temporar) relația de cuplu. Motiv pentru care, în relaţie, fiecare 
partener resimte situaţiile conflictuale mai mult sau mai puţin 
puternic, dar ambii se vor simţi vulnerabili. Fiecare dintre aceştia 
dezvoltă mecanisme de defensivă și acționează în consecință. Unii 
preferă refugiul stimulativ şi mult mai atractiv al dependenţelor (cele 
mai frecvente fiind de alcool și substanţe interzise), în timp ce alții se 
simt răniți şi ridică ziduri de apărare în fața celuilalt. Aceste 
mecanisme defensive dăunează relației, având ca rezultat distanțarea 
şi distrugerea încrederii. Mecanismele defensive devin bariere în 
buna funcţionare a cuplului. 


În cazul de față, aceste elemente se prezintă din momentul în 
care Ally observă că Jack are probleme cu alcoolul (de la prima 
întâlnire). Pe parcurs, aceasta îndeplineşte un rol de „salvator”, 
încercând să îi fie alături indiferent de circumstanţe şi să îl scutească 

de oferirea unor explicaţii, şi aşa nefondate. Ceea ce este mai puţin 
plăcut şi greu de acceptat de către Jack este faptul că dependenţa 
punea stăpânire pe el din ce în ce mai mult (avea momente în care 
era conştient de aceste lucruri, dar pur şi simplu nu își găsea curajul 
şi voința de a acționa în consecință). Valorizarea lui scădea odată cu 
eşecurile pe care începuse să le înregistreze în cariera profesională. 
Observă şi singur aceste detalii, însă îi este dificil să identifice acele 
puteri de care dispune pentru a putea realiza o (adevărată) schimbare. 
La un moment dat, alege să facă acest lucru şi se internează într-o 
clinică pentru dependenţi de alcool. 


O altă problemă pe care el nu o poate observa sau nu o poate 
asimila este răul indirect pe care îl creează persoanelor din jur, mai 
ales celor care îl iubesc şi țin la el așa cum este. Nu va fi (îndeajuns 
de) capabil să observe că Ally era ruşinată în momentele în care el nu 
se putea controla şi devenea un subiect de amuzament în spațiul 
public. Disfuncţionalitățile apar şi reapar odată cu recăderile lui, cu 
situaţiile pe care le experimentează, în momentele în care refuză să 
vadă ceea ce se întâmplă cu el și alege să mintă doar pentru a nu răni, 
crezând că în acest fel îi va scuti pe toți ceilalți de claritatea 
declinului său continuu. 

Andrei Stoica este masterand în cadrul Universității din 
Bucureşti, specializarea „Psihodiagnoză, psihoterapie experienţială 


unificatoare (PEU) şi dezvoltare personală”. A absolvit SNSPA, secția 
Psihologie, în anul 2016. 


Pasiunea pentru fotografie o are încă din copilărie, tatăl său 
având un aparat sovietic Zorki 4 pe film. Era fascinat de pozele 
făcute cu acel aparat, dar nu s-ar fi gândit sau imaginat vreodată că 
va ajunge fotograf. Însă, în primul an de facultate, a trebuit să își 
ajute un coleg de trupă (a făcut patru ani de breakdance) să filmeze 
un scurtmetraj de autopromovare care să conţină și câteva cadre foto. 
Totul a fost un succes şi timp de doi ani a fost fotograful trupei de 
dans, ceea ce i-a adus o colaborare cu Media Pro Studios. A filmat 
un making of pentru Alina Eremia („Când luminile se sting) şi pentru 
Anya („Firimituri“). 


A urmat un curs pentru a obține atestatul de fotograf, în 2017, 
la Şcoala Populară de Arte, iar în prezent urmează această cale 
alături de cea a psihologiei şi a picturii. 

15 E-mail: andrei.stoica0529 E yahoo.com 

Momentul 


Sinele 

Linişte 


La o cafea 

Disociere 


Psihoză 

Balet de haos existențial 


Conexiuni 

Dimensiuni 


Obiectivitate 

Ordine 

Plutire 

Scânteie umană 


Schimbare 

Stoicism 


Subiectivitate 

Viaţă 

